2021. gada 28. janvārī Rīkojums Nr. 53

Rīgā (prot. Nr. 10 54. §)

**Grozījum****i Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"**

1. Izdarīt Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu" (Latvijas Vēstnesis, 2020, 216A., 221B., 223A., 227A., 233B., 235B., 237A., 244B., 247A., 251A.; 2021, 4B., 9A., 10A., 12B., 14A., 17A. nr.) šādus grozījumus:

1.1. papildināt rīkojumu ar 5.30.1, 5.30.2, 5.30.3, 5.30.4 un 5.30.5 apakšpunktu šādā redakcijā:

"5.30.1 ieslodzītais, kurš tiek atbrīvots no ieslodzījuma vietas un kuram apstiprināta Covid-19 infekcija vai kurš noteikts par kontaktpersonu, ja viņam nav dzīvesvietas, bet jāturpina izolācija vai mājas karantīna, šo laiku pavada kādā no Latvijas Investīciju un attīstības aģentūras uzturētajā sarakstā minētajām tūristu mītnēm, kas pieteikušās šādu personu izmitināšanai. Latvijas Investīciju un attīstības aģentūra veic valsts nodrošinātā 100 % atbalsta (ne vairāk kā 35 *euro* par personu par vienu nakti izmitināšanas pakalpojumu sniegšanai un ne vairāk kā 10 *euro* par ēdināšanas pakalpojumu sniegšanu trīs reizes dienā) apmaksas administrēšanu, tūristu mītņu saraksta sastādīšanu, konsultēšanu, kā arī to personu uzskaiti, kas ir saņēmušas atbalstu, lai nodrošinātu izmaksu kontroli;

5.30.2 Ieslodzījuma vietu pārvalde:

5.30.21. sniedz atbalstu tūristu mītnes izvēlē šā rīkojuma 5.30.1 apakš­punktā minētajai personai;

5.30.22. nodrošina tūristu mītnes informēšanu par šā rīkojuma 5.30.1apakšpunktā minētās personas ierašanās datumu un nepieciešamās uzturēšanās ilgumu;

5.30.2 3. nodrošina šā rīkojuma 5.30.1apakšpunktā minētās personas nogādāšanu uz tūristu mītni;

5.30.2 4. izsniedz šā rīkojuma 5.30.1apakšpunktā minētajai personai ikdienā nepieciešamos medikamentus piecām dienām, termometru un individuālos aizsardzības līdzekļus;

5.30.25. informē Slimību profilakses un kontroles centru, Nacionālo veselības dienestu, Latvijas Investīciju un attīstības aģentūru, Valsts policiju, kā arī tās pašvaldības sociālo dienestu, kuras teritorijā atrodas izraudzītā tūristu mītne, par šā rīkojuma 5.30.1 apakšpunktā minētās personas atbrīvošanu un norāda uzturēšanās vietu, kur persona pavadīs izolācijas vai karantīnas laiku;

5.30.2 6. iepazīstina šā rīkojuma 5.30.1 apakšpunktā minēto personu (pret parakstu) ar normatīvajos aktos noteiktajiem pienākumiem, kas jāievēro ar Covid-19 inficētām personām un to kontaktpersonām;

5.30.27. elektroniski nosūta šā rīkojuma 5.30.1 apakšpunktā minētās personas parakstītu iesniegumu tās pašvaldības sociālajam dienestam, kuras teritorijā atrodas tūristu mītne, ar lūgumu piešķirt pabalstu krīzes situācijā;

5.30.3 Nacionālais veselības dienests nekavējoties norīko ģimenes ārstu šā rīkojuma 5.30.1 apakšpunktā minētajai personai, ja viņai nav ģimenes ārsta. Nacionālais veselības dienests nodrošina izdevumu segšanu ģimenes ārstam par ārstniecības procesa nodrošināšanu atbilstoši valsts apmaksāto veselības aprūpes pakalpojumu klāstam budžeta ietvaros;

5.30.4 tās pašvaldības sociālais dienests, kuras teritorijā uzturas šā rīkojuma 5.30.1 apakšpunktā minētā persona, nekavējoties sagatavo un nosūta tūristu mītnei, kurā persona uzturas, garantijas vēstuli, norādot šā rīkojuma 5.30.1 apakšpunktā minētās personas vārdu, uzvārdu un personas kodu, un apņemas samaksāt aptiekas izrakstītu rēķinu par personai nepieciešamajiem medikamentiem un medikamentu piegādi, bet ne vairāk kā 150 *euro* apmērā. Tūristu mītne minēto vēstuli izsniedz aptiekas pilnvarotajai personai medikamentu piegādes brīdī. Ja personai nepieciešama atkārtota medikamentu iegāde un piegāde, pasūtījumu veic tajā aptiekā, kurā iesniegta garantijas vēstule. Aptieka, kas nodrošina medikamentus un to piegādi, nosūta rēķinu pašvaldības sociālajam dienestam. Sociālais dienests pieņem lēmumu par pabalsta piešķiršanu krīzes situācijā, lai nodrošinātu šā rīkojuma 5.30.1 apakšpunktā minētās personas veselības aprūpi atbilstoši aptiekas rēķinam;

5.30.5 pašvaldības šā rīkojuma 5.30.4 apakšpunktā minētos izdevumus par šā rīkojuma 5.30.1 apakšpunktā minētās personas pabalstu krīzes situācijā sedz no pašvaldības budžeta. Lai kompensētu izdevumus par pabalstu krīzes situācijā, valsts pašvaldībām nodrošina mērķdotāciju izdevumu segšanai 100 procentu apmērā no personai izmaksātā pabalsta krīzes situācijā, bet ne vairāk kā 150 *euro* mēnesī vienai personai. Lai saņemtu mērķdotāciju, pašvaldība rīkojas atbilstoši Sociālās palīdzības un sociālo pakalpojumu likuma pārejas noteikumu 37.3. apakšpunktam. Lai nodrošinātu mērķdotācijas izmaksu pašvaldībai, Labklājības ministrija rīkojas atbilstoši Sociālās palīdzības un sociālo pakalpojumu likuma pārejas noteikumu 37.4. apakšpunktam;";

1.2. izteikt 5.43.2 apakšpunktu šādā redakcijā:

"5.43.2 noteikt, ka Nacionālā elektronisko plašsaziņas līdzekļu padome, pieņemot attiecīgu lēmumu, atbilstoši Elektronisko plašsaziņas līdzekļu likuma 5. panta otrajai daļai un 62. panta sestajai daļai un ievērojot Elektronisko plašsaziņas līdzekļu likuma pārejas noteikumu 40. punktu, Publiskas personas finanšu līdzekļu un mantas izšķērdēšanas novēršanas likuma 5.1 pantā noteiktajā kārtībā var nodot Latvijas sabiedrisko mediju veidotos un pārraidītos ziņu un informatīvi analītiskos raidījumus bezatlīdzības lietošanā citiem elektroniskajiem plašsaziņas līdzekļiem, kā arī lemt par to lietošanas pārtraukšanu, ja elektroniskais plašsaziņas līdzeklis neievēro Nacionālās elektronisko plašsaziņas līdzekļu padomes lēmumā paredzētos nosacījumus;".

2. Valsts kancelejai saskaņā ar likuma "Par ārkārtējo situāciju un izņēmuma stāvokli" 9. panta trešo daļu paziņot Saeimas Prezidijam par Ministru kabineta pieņemto lēmumu un atbilstoši minētā likuma 9. panta ceturtajai daļai par pieņemto lēmumu informēt sabiedriskos elektroniskos plašsaziņas līdzekļus.

Ministru prezidents A. K. Kariņš

Veselības ministrs D. Pavļuts